Alt tyder på, at årets majshøst starter tidligere end normalt. - De tidligste marker vil nok være klar allerede 20.-25. september, og det er lidt før end normalt. Vi plejer at høste majsen fra omkring 1. oktober, siger Martin Ringsing, der er grovfoderekspert og planteavlskonsulent i Agri Nord. Men majsen vokser selvfølgelig stadig, og noget, der kan ændre billedet, er pludselig nattefrost. Betingelserne for majsen har generelt set været gode henover vækstsæsonen. - Maj var kold, men den var heldigvis tør, så majsen fik en fornuftig start. I juni kom varmen, som fik majsplanterne til at eksplodere. Det gav os nogle robuste planter, som kunne modstå kulden i juli, og det var perfekt for majsen, da varmen kom tilbage i august, siger Martin Ringsing. Han opfordrer landmændene til at være helt sikre på, hvornår det optimale høsttidspunkt er. Og det er ikke nok at kigge på, om naboen er begyndt at høste. Der er stor forskel fra mark til mark. Det optimale høsttidspunkt kan derimod nøjagtigt fastslås ved at få taget en planteanalyse. - Hvis majsen tages for tidligt, risikerer man saftafløb, hvor en stor del af energien simpelthen løber ud af stakken, og tager man majsen for sent, er den svær at ensilere optimalt, og der er risiko for mug og ringere foderoptagelse. I begge tilfælde er der store værdier på spil, siger Martin Ringsing.

Referat:
Agri Nord vurderer, at årets majshøst kan blive både god og tidlig.